b'\n_START_ARTICLE_\nNordsj\xc3\xa6llands Astronomi Forening\n_START_PARAGRAPH_\nNOVA \xe2\x80\x93 Nordsj\xc3\xa6llands Astronomi Forening blev stiftet d. 13. juni 2000 af 10 astronomiinteresserede entusiaster._NEWLINE_Herefter startede de lange forhandlinger med bl.a. Helsing\xc3\xb8r Kommune om oprettelsen af et observatorium. Dette blev besluttet at skulle ligge p\xc3\xa5 Montebello i Helsing\xc3\xb8r. Kommunen gav NOVA \xe2\x80\x93 Nordsj\xc3\xa6llands Astronomi Forening mulighed for benyttelse af et studielokale. Tillige stod kommunen for en ombygning af et eksisterende t\xc3\xa5rn, hvor NOVA kunne opstille teleskoper mm. Observatoriet \xc3\xa5bnede 1. september 2002.\n_START_SECTION_\nUdstyr\n_START_PARAGRAPH_\nMed hj\xc3\xa6lp fra forskellige fonde mm. lykkedes det at indk\xc3\xb8be et stort 16" Schmidt-Cassegrain teleskop af m\xc3\xa6rket Meade._NEWLINE_Tillige r\xc3\xa5der NOVA over bl.a. en 4" linsekikkert af fabrikatet, Polarex. En 4" Takahashi Fluorite FS-102 refraktor, samt 3" Unitron refraktor. Disse er NOVA\'s foretrukne instrumenter. Foreningen r\xc3\xa5der ogs\xc3\xa5 over en r\xc3\xa6kke mindre teleskoper til udl\xc3\xa5n blandt medlemmerne.\n_START_SECTION_\nAktiviteter\n_START_PARAGRAPH_\nForeningen omfatter pr. 2009 mere end 260 medlemmer, hvilket g\xc3\xb8r NOVA til Danmarks st\xc3\xb8rste regionale astronomiforening. Der planl\xc3\xa6gges mange arrangementer, ture, mm. og ved siden af dette holder observatoriet \xc3\xa5bent for offentligheden.'